หุ้นมือถือหัวทิ่มตามคาด TRUEหนักสุด
หุ้นมือถือหัวทิ่มตามคาด TRUEหนักสุด หลังศาลปกครองกลางมีคำสั่งห้ามการประมูลใบอนุญาต3 จี
17 ก.ย. 2553

หุ้นมือถือหัวทิ่มตามคาด TRUEหนักสุด หลังศาลปกครองกลางมีคำสั่งห้ามการประมูลใบอนุญาต3 จี 
เช้าวันนี้  นักลงทุนพร้อมใจกันขายหุ้นมือถือ  หลังศาลปกครองกลางมีคำสั่งห้ามการประมูลใบอนุญาต3 จี ทำให้หุ้นสื่อสารที่ทำธุรกิจเกี่ยวกับมือถือร่วงลงแรง หนักสุดคือบริษัททรูคอร์ปอเรชั่น(TRUE)  แดงเถือก22% ซื้อขายบริเวณ 5.30บาท บริษัท แอดวานซ์ อินโฟร์เซอร์วิส(ADVANC)   ทรุด 8.42% ซื้อขาย 89.75 บาทและบริษัท โทเทิ่ล แอ็คเซ็ส คอมมูนิเคชั่น(DTAC)ติดลบ 5.75%  ซื้อขายที่39.75 บาท แม้มีข่าวว่าวันนี้ ทางกทช.จะยื่นอุทธรณ์ คำสั่งศาล และมั่นใจว่าจะสามารถเปิดประมูลตามตามกำหนดเดิมวันที่ 20ก.ย.นี้ก็ตาม 
อย่างไรก็ตาม ด้านนักวิเคราะห์ บริษัทหลักทรัพย์กิมเอ็ง(ประเทศไทย) คาดว่าการประมูลคงจะต้องเลื่อนไปเป็นปีหน้า และคำสั่งที่พลิกล็อคเช่นนี้ ทำให้ปรับลดมุมมองการลงทุนหุ้นกลุ่มนี้เป็นลบ ส่วน หุ้นที่ปลอดภัยที่สุดคือ ADVANC เพราะคาดว่าความล่าช้าของใบการประมูลจะทำให้บริษัทมีเงินส่วนเกินและนำมาจ่ายเงินปันผลพิเศษอึกครั้ง (ปีที่แล้วจ่ายเงินปันผลปกติ 6.30 บาท/หุ้นและเงินปันผลพิเศษ 5 บาท/หุ้น)
ดังนั้น คงคำแนะ ซื้อ สำหรับหุ้นADVANC (หลังราคาอ่อนตัว) ด้วยราคาเหมาะสมแบบไม่รวม 3จีที่ 104 บาท (แบบมี 3จีที่ 130 บาท) ส่วน DTAC นั้นปรับลดคำแนะนำจาก ซื้อ เป็น ซื้อเมื่ออ่อนตัว ด้วยราคาเหมาะสมไม่รวม 3จีที่ 50 บาท (แบบมี 3จีที่ 67 บาท)  และคงคำแนะนำ ขาย หุ้น TRUE ด้วยราคาเหมาะสมแบบไม่รวม 3จีที่ 2.91 บาท (แบบมี 3จีและการรีไฟแนนซ์หนี้ที่ 4.94 บาท) โดยประเมินว่ามีความเสี่ยงที่สุดด้วยความไม่ชัดเจนหลังสัญญาสัมปทานที่จะหมดลงในอีก 3 ปีข้างหน้า 
ทั้งนี้ นักวิเคระห์บล.กิมเอ็งคาดว่ารัฐบาลจะเร่งผลักดันการประกาศ พรบ.องค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม ซึ่งปัจจุบันอยู่ในขั้นตอนการพิจารณาของสภาผู้แทนราษฎร และมีโอกาสประกาศได้ในเดือน พย 2553 เป็นอย่างเร็ว โดยร่าง พรบ. ได้ให้อำนาจ กทช รักษาการในช่วงที่ยังไม่มีการแต่งตั้งคณะกรรมการใหม่ กสทช ดังนั้นกรณีที่ดีที่สุดคือ กทช จะดำเนินการเรื่องการออกใบอนุญาต 3จีในช่วงนั้น  อย่างไรก็ดีอาจมีกระแสคัดค้านในช่วงนั้นได้ด้วยเหตุผลคือให้รอคณะกรรมการ กสทช ใหม่  ยิ่งไปกว่านั้นกรรมการ กทช 3 คนจะหมดวาระและเข้าสู่ช่วงรักษาการในสิ้นเดือนนี้ด้วย  หากต้องรอ กสทช ก็คาดว่าการออกใบอนุญาต 3จีก็ต้องรออีกไม่ต่ำกว่า 12 เดือนจากวันนี้ ด้านตลาดหลักทรัพย์แห่งประเทศไทย ขอให้ผู้ลงทุนใช้ความระมัดระวังในการติดตามข้อมูลข่าวสารเกี่ยวกับการประมูลใบอนุญาต 3G  หลังมีข่าวว่าศาลปกครองกลางได้มีคำสั่งคุ้มครองชั่วคราวการประมูลใบอนุญาต 3G และคณะกรรมการกิจการโทรคมนาคมแห่งชาติ (กทช.) อยู่ระหว่างพิจารณา ยื่นอุทธรณ์ต่อศาลปกครองสูงสุดซึ่งข้อมูลดังกล่าวเป็นข้อมูลสำคัญที่อาจส่งผลกระทบต่อการตัดสินใจซื้อขายหุ้นที่ส่งบริษัทย่อยเข้าร่วมประมูลและได้รับการประกาศชื่อจากกทช.ว่ามีคุณสมบัติเหมาะสมที่จะเป็นผู้เข้าร่วมการประมูลได้
"ขอให้ผู้ลงทุนโปรดใช้ความระมัดระวังในการติดตามข้อมูลข่าวสารเกี่ยวกับการประมูลใบอนุญาต 3Gซึ่งอยู่ระหว่างการดำเนินการของหน่วยงานทางการเพื่อประกอบการตัดสินใจลงทุนในหุ้นต่อไป"